Terwyl ek hier sit en skryf sit my ma voor die gasverhitter in die sonnetjie in my sitkamer en luister na RSG se oggendstorie met die nuwe Sarie Kos op haar skoot. Haar ogies val-val toe. Babs gee kort-kort ‘n kuggie, want die bors sukkel ook maar deesdae. Ek weet nie altyd of sy slaap en of sy net rus nie. Sy is nou 87 en die jare stap aan. Wat ‘n voorreg dat sy my nog kan kom geselskap hou terwyl my Ier vir besigheid in Johannesburg is.
Gelukkige Moedersdag, Ma. Dankie vir alles wat ma vir my oor die jare gedoen en beteken het. Ek het jou lief met my hele hart. En gelukkige Moedersdag aan al die ander ma’s wat net so goed vir hul kinders is. Wat sou ons sonder julle gedoen het?
Pilaf was een van die disse wat die Indiërs, die Turke en die inwoners van antieke Persië geëet het vir daaglikse voeding asook vir godsdienstige feeste. Dit is ‘n fancy woord vir gegeurde rys wat sy naam kry van die Turkse pilav en is gesond, heerlik, veelsydig en vinnig om te maak. Die gewas word eers in olie saam met geurmiddels gebraai en word dan in ‘n aftreksel gaar gekook. Jy kook dit nie met water soos ons met Tastic-rys maak nie.